Is ek verplig om die polisie te help in hulle ondersoek? - Jy en die RegJy en die Reg
Tuis › Artikels › Is ek verplig om die polisie te help in hulle ondersoek?
Is ek verplig om die SAPD te help in hulle ondersoek? Tot watter mate is ek verplig om hulp te verleen?
As ʼn algemene reël is daar geen verpligting op jou om behulpsaam te wees om misdaad te rapporteer en jouself letterlik op die voorgrond te stel nie.
Die enigste uitsondering op hierdie reël is artikel 41 van die Strafproseswet, wat dit verpligtend maak dat jy jou adres en jou identiteit moet openbaar wanneer jy deur die polisie versoek word om dit te doen.
Baie keer wil mense juis nie hulle identiteit vir die polisie gee nie omdat hulle bang is hulle word betrek by hofsake waarby hulle glad nie betrokke wil wees nie. Die Strafproseswet verplig jou egter om jou identiteit te openbaar indien die polisie jou vra daarvoor.
As jy dit nie doen nie, kan die polisie in sekere omstandighede jou perseel betree en jou arresteer, Wanneer dit plaasvind, het jy weer die keuse om jou inligting te gee of nie. Die polisie kan jou vir 12 ure aanhou. Indien jy die inligting dan verskaf, is dit goed en wel, maar indien jy dit dan steeds nie verskaf nie pleeg jy ʼn misdryf waarvoor jy tot three maande gevangenisstraf opgelê kan word.
Nou is die vraag natuurlik, wat is ʼn perseel? Hierdie vraag word gevra want daar is ook ʼn beginsel in die reg wat sê dat wanneer jy in ʼn privaat woning is, mag die polisie in daardie omstandighede nie toegang tot jou “perseel” verkry sonder om te klop en aan te toon en aan te dui waarvoor hulle daar is nie en die doel van hulle betreding.
Die definisie van “perseel” sluit in bv. jou boot, vliegtuig, erf, woning, ens., en natuurlik met die bogenoemde voorvereiste as dit kom by jou privaat woning.
Die definisie van ’n “perseel” is dus baie wyd en die polisie kan enigeen van jou ”persele” betree om jou inligting te bekom.